વૈશ્ર્ચિક ચરોતરનું મૂળ પણ આ સમથળ, રસાળ અને પાણીદાર જમીનમાં છે. ચરોતર પ્રદેશમાં નદી છે, દરિયો છે પણ ડુંગર નથી. ચરોતર એ પ્રકૃતિ અને વ્યક્તિનો સર્વોત્તમ સંગમ છે. ચરોતરની ચડતીના ચાર મૂળ છે. જમીન, દરિયો, દૂધ અને પાણી. ખેતપેદાશ, દૂધ ઉત્5ાદનો, અગાઉ દરિયા માર્ગે વેપાર અને પછી દરિયા માર્ગે દેશાવરનું ખેડાણ. ચરોતર-વાસીઓ સાહસ અને ઉદ્યમ લઇને ગયા છે, ને સમૃદ્ધિ લઇને આવ્યા છે. ચરોતર કોઇ મોટી ઔદ્યોગિક ગતિવિધિ ધરાવતો પ્રદેશ નથી. ચરોતરની લાક્ષણિકતા ગણવી હોય તો ઉત્પાદકતા કરતાં એ પેદાશ પર નિર્ભર છે. ચરોતરમાં કોઇ મહાકાય કારખાનાં નથી. કોઇ વિરાટ ઔદ્યોગિક વસાહતો ય નથી. પણ તેની પેદાશ ક્ષમતા અસાધારણ છે.